**Kākaulis**

*Clangula hyemalis*

Kārta: zosveidīgo *Anseriformes*

Dzimta: pīļu *Anatidae*

Ārējais izskats

Ķermeņa garums 37–60 cm, svars 0,4–0,9 kilogrami. Kākauļi ir maza auguma pīles ar mazu galvu un mazu, pelēku knābi. Kākaulim ir raksturīga liela apspalvojuma zīmējuma dažādība. Apspalvojuma pamatkrāsa tēviņiem ir [balta](https://lv.wikipedia.org/wiki/Baltā_krāsa), ar [brūnu](https://lv.wikipedia.org/wiki/Brūnā_krāsa), [pelēku](https://lv.wikipedia.org/wiki/Pelēkā_krāsa) un [melnu](https://lv.wikipedia.org/wiki/Melnā_krāsa) rakstu, kas atkarīgs no dzimuma, vecuma un sezonas. Kākauļi ir unikāli ar to, ka apspalvojumu gan tēviņi, gan mātītes maina trīs reizes gadā. [Riesta](https://lv.wikipedia.org/wiki/Riests) laikā tēviņi ir baltāki, bet vēlāk, nomainot spalvu, tie kļūst tumšāki. Seja parasti ir balta, spārni tumši, ar baltiem pleciem, pavēdere balta. Mātītes ir brūni raibas, ar gaišu galvu un pavēderi.

Izplatība

Holarktikas ziemeļu piekrastēs cirkumpolārs. Ziemo ziemeļu reģionu jūru seklumos un piekrastēs, Eiropā sasniedzot Francijas ziemeļus. Atsevišķās vietās ziemo arī iekšzemē, piemēram, Ziemeļamerikā Lielajos ezeros un centrālajā Eiropā. Latvijā lielā skaitā caurceļo un ziemo jūrā. Atsevišķi īpatņi ziemā var uzturēties arī piejūras ezeros vai pat Daugavā. Vasaras mēnešos atsevišķi putni regulāri sastopami jūras piekrastē.

Barība

Barojas ar moluskiem, vēžveidīgajiem, ūdens bezmugurkaulniekiem, arī ar dažādiem augiem un aļģēm.

Ligzdošana

Ligzdo pārsvarā tundrā iekšzemes ūdeņos. Ligzda atrodas uz zemes. Tā tiek būvēta no dubļiem un augu daļām, bet pēc tam izklāta ar dūnām. Perē un mazuļus vada tikai mātīte. Dējumā 6–11 olas. Latvijā neligzdo.

Kākaulis un cilvēks

Latvijā nav medījams putns. Ligzdošanas vietās kākauļus apdraud biotopa pārmaiņas un zudums gan dabisku iemeslu, gan cilvēka darbības (naftas un gāzes ieguve) dēļ, bet ziemošanas vietās – piesārņojums, barības konkurenti un zvejnieku tīkli.

Interesanti fakti

Pavasarī jūrā kākaulis sauc savu vārdu: “kā-kau-lit, kā-kau-lit”.

Var ienirt līdz pat 60 m dziļumam.