**Čūskzivs**

*Nerophis ophidion*

Kārta: adatzivjveidīgo *Syngnathiformes*

Dzimta: adatzivju *Syngnathidae*

Ārējais izskats

Čūskzivs ir neliela jūras piekrastē dzīvojoša zivs. Nārsta periodā mātītēm raksturīgs košs krāsojums ar gaišzilām svītrām galvas un vēdera daļā. Tēviņi var sasniegt 25 cm, bet mātītes – 30 cm garumu.

Izplatība

Čūskzivs ir izplatīta Austrumatlantijas reģionā, Eiropas piekrastē, Vidusjūrā un Melnajā jūrā.

Barība

Barojas ar nelieliem *zooplanktona* organismiem un bezmugurkaulniekiem.

Attīstība

Nārsto vasarā. Pirms ikru nēršanas mātīte un tēviņš veic nārsta deju. Ikri tiek iznērsti vaļējā perējamā somā uz tēviņa vēdera daļas, kur tie tiek apaugļoti un notiek to attīstība.

Zveja

Nelielā izmēra dēļ sugai nav nozīmes ne komerciālajā zvejā, ne makšķerēšanā.

Interesanti fakti

Čūskzivs ir radniecīga jūraszirdziņiem – īpaša izskata zivīm, kas galvenokārt mājo seklās tropu un mērenās joslas piekrastes jūrās.