**Nigliņš**

*Hyperoplus lanceolatus*

Kārta: čūskzivjveidīgo *Trachiniformes*

Dzimta: tūbīšu *Ammodytidae*

Ārējais izskats

Neliela piekrastes zivs, tomēr lielāki īpatņi var sasniegt 40 cm garumu. Ārēji līdzīga tūbītei. Bieži ir zaļgani zilā krāsā, tomēr var arī būt dzeltenīgi brūna.

Izplatība

Nigliņš sastopams Ziemeļaustrumatlantijas jūrās. Apdzīvo gandrīz visu Baltijas jūru, izņemot *Somu* un *Botnijas* līča tālākos galus.

Barība

Mazie nigliņi pārtiek no *zooplanktona*, pieaugušie īpatņi ēd arī jūrasgrunduļus, salaku un reņģu mazuļus un kāpurus. Nigliņi uzturas piekrastes seklūdens zonā uz smilšainas grunts, kur par barības objektiem tie konkurē ar mazajām plekstēm.

Attīstība

Nārsto no maija līdz augustam. Ikri tiek nērsti nelielām pikām uz smiltīm.

Zveja

Latvijā nozvejo nelielos apjomos, galvenokārt reņģu piezvejā. Nigliņus makšķernieki mēdz izmanot kā ēsmas zivtiņu. Nigliņš ir nozīmīgs zvejas objekts Ziemeļjūrā.

Interesanti fakti

Lielāko dzīves daļu tie pavada, ierakušies smiltīs, kur tie slēpjas no plēsējiem – ūdensputniem, roņiem, asariem, akmeņplekstēm un mencām, kas labprāt tos izmanto uzturā.