**Jūrasgrundulis**

*Pomatoschistus microps*

Kārta: jūrasgrunduļveidīgo *Gobiiformes*

Dzimta: jūrasgrunduļu *Gobiidae*

Ārējais izskats

Piekrastes ūdeņos mītoša zivs, parasti 2–4 cm gara. Jūrasgrunduļiem uz vēdera ir piesūceknis, kas veidojies, saaugot vēdera spurām.

Izplatība

Jūrasgrundulis ir sastopams Ziemeļatlantijā. Baltijas jūrā mīt visās piekrastēs, izņemot Botnijas un Somu līča piekrastes.

Barība

Jūrasgrunduļu mazuļi barojas ar *zooplanktonu*, bet pieaugušie jūrasgrunduļi ēd arī nelielus *vēžveidīgos*.

Attīstība

Nārsto vasaras otrajā pusē. Mātītes iznērš ikrus zem tukšiem gliemeņu vākiem, kur tēviņi tos apsargā. Grunduļa tēviņi ar asti ikrus apskalina ar svaigu ūdeni, tādējādi nodrošinot tiem pietiekamu skābekļa daudzumu.

Zveja

Jūrasgrunduļiem nav rūpnieciskas nozīmes un tie netiek arī makšķerēti.

Interesanti fakti

Jūrasgrunduļi ir nozīmīga ekosistēmas sastāvdaļa piekrastes ūdeņos. Plēsīgajām zivīm tie parasti ir pirmie lielākie barības objekti.