**Baltijas plakangliemene**

*Macoma balthica*

Dzimta: plakangliemeņu *Tellinidae*

Klase: gliemeņu *Bivalvia*

Ārējais izskats

Čaula noapaļoti trīsstūrveida, plāna, baltas, rozā vai dzeltenīgas krāsas, 15–22 mm liela. Čaulas ārējā virsma ir gluda.

Izplatība

Baltijas plakangliemene apdzīvo Atlantijas okeāna ziemeļdaļu, lokāli sastopama arī Vidusjūrā. Latvijā ļoti bieži, masveidā izskaloti gliemežvāki redzami Baltijas jūras krastā, īpaši Rīgas jūras līcī.

Ekoloģija

Apdzīvo seklūdeņus, jaunās gliemenes uzturas uz ūdensaugiem, vēlāk šī suga dzīvo uz smilšainas grunts. Šo sugu izmanto par indikatoru jūras piesārņojuma novērtēšanā. Baltijas plakangliemene nespēj ilgstoši dzīvot vietās ar biezu dūņu slāni.

Interesanti fakti

Ziemeļamerikā dzīvo cita, bet pēc izskata ļoti līdzīga suga – *Macoma petalum*.