**Brētliņa**

*Sprattus sprattus*

Kārta: siļķveidīgo *Clupeiformes*

Dzimta: siļķu *Clupeidae*

Ārējais izskats

Brētliņa ir neliela, reņģei līdzīga *pelaģiska* jūras zivs. Salīdzinājumā ar reņģi brētliņai sānu daļa ir platāka. Atšķirībā no reņģes brētliņai vēdera apakšējā daļa ir ar asām ķīļa zvīņām. Var sasniegt 17 cm garumu un 25 g svaru.

Izplatība

Brētliņas ir izplatītas Eiropas, Ziemeļāfrikas, Vidusjūras un Melnās jūras ūdeņos. Brētliņas dod priekšroku dzīvei sāļākos ūdeņos nekā reņģes.

Barība

Visās attīstības stadijās barojas ar *zooplanktonu*. Kāpuri barojas ar izmēros mazākām zooplanktona agrīnajām attīstības stadijām. Intensīvākā barošanās ir pēcnārsta periodā augustā un septembrī.

Attīstība

Nārsta sezona ilgst no februāra līdz augustam. Ikri tiek nērsti ar 8–10 dienu intervālu starp nēršanas reizēm. To attīstība parasti notiek 30–60 m dziļumā. Pēc izšķilšanās *kāpuri* izplatās ar ūdens masas kustību. Baltijas jūrā brētliņas var sasniegt pat 21 gada vecumu, lielākā daļa zivju ir vecumā līdz 5 gadiem.

Zveja

Baltijas jūrā mūsdienās brētliņa ir viszvejotākā zivju suga. Brētliņas pamatā tiek zvejotas ar traļiem atklātā jūrā.

Interesanti fakti

Mūsdienās brētliņas kopā ar reņģēm ir dominējošās zivju sugas Baltijas jūrā. Ar tām barojas daudzas plēsīgās sugas.