**Vējzivs**

*Belone belone*

Kārta: vējzivjveidīgo *Beloniformes*

Dzimta: vējzivju *Belonidae*

Ārējais izskats

Zivīm ir raksturīgs zilganzaļš muguras krāsojums un sudrabaini sāni. Ķermeņa ārējā uzbūve ir labi piemērota straujam paātrinājumam. Garumā var nedaudz pārsniegt 1 m un sasniegt 1 kg svaru.

Izplatība

Vējzivs apdzīvo Austrumatlantijas un Vidusjūras reģionu. Baltijas jūrā iemigrē aprīlī un maijā, kad lielākā daudzumā sastopama tās dienvidu un centrālajā daļā.

Barība

Vējzivs mazuļi barojas ar *zooplanktonu* un kukaiņiem, pēc tam pāriet uz lielākiem *vēžveidīgiem* organismiem un zivīm, galvenokārt nelielām *pelaģiskām* sugām.

Attīstība

Latvijas piekrastē nārsts parasti notiek maijā un jūnijā. Ikriem ir gari, lipīgi pavedieni, kas atvieglo nostiprināšanos uz substrāta. Pēc izšķilšanās kāpuri uzturas ūdens virsējā slānī un, ja tiek izbiedēti, vertikāli ienirst dziļāk.

Zveja

Vējzivs ir nozīmīgs zvejas objekts, pavasaros tiek makšķerēta. Lielākoties nozvejo ar reņģu un apaļo jūrasgrunduļu zvejas rīkiem.

Interesanti fakti

Vējzivs kauli zilganzaļā krāsā, ko rada īpašs pigments – biliverdīns. Neraugoties uz savdabīgo asaku krāsu, zivi var droši lietot uzturā.